Σοκολατόπιτα με αμύγδαλο και δαμάσκηνα βουτηγμένα σε ρούμι
Μια πανεύκολη και πολύ λαχταριστή σοκολατόπιτα, με τριμμένο αμύγδαλο ή φουντούκι, αντί για αλεύρι, και «μεθυσμένα» ξερά δαμάσκηνα βουτηγμένα σε ρούμι.
180 γρ. κουβερτούρα, ψιλοκομμένη, 100 γρ. βούτυρο αγελάδας, 60 γρ. (1/3 κούπας) ζάχαρη, 3 αυγά, 150 γρ. αμύγδαλα λευκά ή φουντούκια, τριμμένα σε σκόνη, 5 ξερά δαμάσκηνα, 80 ml (λίγο λιγότερο από 1/2 κούπα) ρούμι
Για τη σοκολατόπιτα με αμύγδαλο και δαμάσκηνα βουτηγμένα σε ρούμι ξεκινάμε κόβοντας τα δαμάσκηνα στη μέση. Αφαιρούμε και πετάμε τα κουκούτσια και μουλιάζουμε τα δαμάσκηνα στο ρούμι για 1 βράδυ.Την επομένη προθερμαίνουμε τον φούρνο στους 190°C.Λιώνουμε την κουβερτούρα μαζί με το βούτυρο σε ένα κατσαρολάκι, σε πολύ χαμηλή φωτιά, ανακατεύοντας συνεχώς για να μην καεί. (Εναλλακτικά, μπορούμε να τα λιώσουμε σε μπεν μαρί ή στον φούρνο μικροκυμάτων). Αποσύρουμε από τη φωτιά.Χωρίζουμε τα αυγά σε κρόκους και ασπράδια.Χτυπάμε ελαφρώς τους κρόκους με ένα σύρμα και τους αδειάζουμε στη λιωμένη σοκολάτα.Ανακατεύουμε καλά και προσθέτουμε και τα τριμμένα αμύγδαλα ή φουντούκια.Χτυπάμε στο μίξερ τα ασπράδια μαζί με τη ζάχαρη μέχρι να γίνει μια αφράτη, σφιχτή και γυαλιστερή μαρέγκα.Ενσωματώνουμε τη μαρέγκα στο προηγούμενο μείγμα σε δύο-τρεις δόσεις, ανακατεύοντας με απαλές κυκλικές κινήσεις μέχρι να ομογενοποιηθεί το μείγμα.Αδειάζουμε το μείγμα σε ένα ταψάκι διαμέτρου 22 εκ. που έχουμε καλύψει με λαδόκολλα.Εδώ κι εκεί μέσα στο μείγμα μπήγουμε τα δαμάσκηνα.Ψήνουμε για 10 λεπτά στους 190°C κι έπειτα χαμηλώνουμε τη θερμοκρασία στους 170°C και ψήνουμε για άλλα 15 λεπτά περίπου.Βγάζουμε, αφήνουμε να κρυώσει και σερβίρουμε.
Αμύγδαλα,Βούτυρο,Ξερά δαμάσκηνα,Ρούμι,Σοκολάτα,Φουντούκια